作者:陳德武
標題:沁園春
內容:冬夜如年，客枕無眠，怎到天明。待數殘二十五、寒更點，聽餘一百八、曉鐘聲。雨卻敲篷，灘頭激纜，總與離人訴不平。遍聞得，我浚深恨海，砌起愁城。問君何事牽縈。想最苦人間是別情。念千山萬水，沈魚阻雁，一身兩地，煼燕煎鶯。繡枕痕多，錦衾香冷，意有巫山夢不成。怎撇下，這兩字相思，萬里虛名。